《谢池春慢 岱宗堂前新植梅作苞向坼，冬至赋，用子野缭墙重院韵》
清代·姚华

浅寒庭馆，年光晚，无人到。冻雪护犁痕，稚萼凌冬晓。

消息春潜护，料度花非少。有无间看转渺。画凄烟暝，依约成冰照。

阳生琯应含，意似湖边道。为念临风影，生怯巡檐笑。

逗梦青禽远，试靥红儿小。初英绽，吟事了。笛边阑槛，暖吹江南调。